
DISSERTATIO  INAUGUKALIS 

QUAM 

RITE  IMPETRANDOS 

SCEIPSIT 

MAXIMILIANUS  F.  RUGE 

BETIOLINENSIS. 


LIPSIAE 

SUMPTIBUS   S.   HIRZELII. 


MDCCCLXXVII. 


Quamquam  iam  multi  iique  homines  doctissimi  quomodo 
.  in  prisca  latinitate  oasus  ad  terminos  locales  significandos 
adhiberentur,  exposuerunt  atque  diligentissime  paene  omnia 
I  exempla,  quae  in  scriptis  Romanorum  ad  hanc  rem  pertinent, 
collegerunt,  tamen  nova  quaestione  opus  est,  quia  fere  nuu- 
quam,  ut  necesse  erat,  quaesitum  est  quomodo  casuum  et  sim- 
plicium  et  cum  praepositione  coniunctorum  usus  in  lingua 
latina  ortus  esset.  Neque  sufficit  redire  ad  antiquissima,  quae 
quidem  nobis  nota  sunt,  sermonis  latini  tempora,  sed  profi- 
ciscendum  est  a  principiis  syntaxi  comparativa  constitutis. 

Delbrueckius  enim  primus  in  illo  libro,  quo  egit  de  ab- 
lativo,  locali,  instrumentali  (B.  Delbruck:  Ablativ,  Localis, 
Instrumentalis  im  Altindischen,  Lateinischen ,  Griechischen 
und  Deutschen,  Berlin  1867)  demonstravit ,  qui  usus  horum 
casuum  in  lingua  indogermanica  fuerit,  ut  nunc  quidem  satis 
explicari  possit,  quibus  rebus  latinae  linguae  usus  ab  illo 
differat.  Et  Delbrueckius  quidem  in  unam  tantum  omnium 
dialectorum  italicarum,  latinam,  inquisivit.  Sed  cum  casus 
in  lingua  osca  et  umbrica  et  aliter  formati  et  aliter  inter  se 
commixti  sint  atque  in  lingua  latina,  etiam  usus  eorum  non 
prorsus  idem  est.  Cadit  hoc  maxime  in  ablativum,  cui  trac- 
tando  operam  ita  navabimus,  ut  quaeramus,  quomodo  in 
linguis  italicis  hic  casus  ad  terminos  locales  significandos 
adhibitus  sit,  qua  in  quaestione  polissimum  linguae  latinae 
ratio  habebitur. 

Primum  quidem  breviter  de  ablativi  forma  disputandum 
erit.  —  Constat  inter  omnes  in  lingua  italica  sicut  in  san- 
scritica  primitus  octo  casus  fuisse,   cuius  copiae,  quamquam 

in  omnibus  dialectis  instrumentalis  cum  ablativo  coaluit, 
localis  in  lingua  latina  partim  cum  ablativo  partim  cum 
genetivo  vel  dativo  coniungebatur,  vestigia  tamen  ne  nunc 
quidem  plane  evanuerunt. 

lam  ut  de  ablativi  usu  exponamus,  etiam  de  adverbiis 
localibus  disputandum  erit,  neque  vero,  quoniam  terminorum 
temporalium  magna  pars  recta  via  ex  locaiibus  orta  est,  hi 
plane  silentio  praeteriri  possunt. 

Scriptores  latinos  omnes  usque  ad  Terentium  perlustra- 
vimus,  ita  tamen,  ut  exempla  ex  illis  praecipue  fabulis  Plau- 
tinis  hauriremus,  quae  accurate  editae  sunt,  eis  autem,  ad 
quas  apparatus  criticus  deest,  non  multum  tribueremus.  — 
Librorum,  quos  adhibuimus,  hi  potissimum  nominandi  sunt: 
Delbruecki  liber  is,  cuius  iam  supra  mentionem  fecimus; 
Holtze:  Syntaxis  prisc.  latin.  Lipsiae  1861;  Draeger: 
Historische  Syntax  d.  lat.  Sprache,  Leipzig  1874,  qui  homo 
doctus  ubi  de  antiquis  temporibus  agit,  plerumque  Holtzium 
secutus  est.  Etiam  a  Brixio  et  Lorentzio  in  Plautinarum  fabu- 
larum  editionibus  multa  quae  huc  pertinent  diligentissime 
collecta  sunt.  Itaque  cum  magnae  collectiones  iam  ab  aliis 
confectae  sint,  ego  id  maxime  egi,  ut  has  supplerem,  quod 
quidem  aliquoties  fructui  esse  putavi;  praeterea  paucis  tan- 
tum  iisque  gravissimis  exemplis  usi  sumus. 


Caput  I. 
DE    CASUUM    FORMA. 

L   Ablativus  pluralis. 

In  forma  ablativi  pluralis  cognoscenda  quae  difficultates 
insint,  neminem  fugit.  Equidem  Boppi  (Vergl.  Grammatik 
I.  485),  quem  alii  viri  doctissimi  secuti  sunt,  sententiam  im- 
probandam  esse  credo;  nego  enim  in  hoc  casu  formando 
linguam  graecam  atque  latinam,  quas  artissime  cohaerere 
Georgius  Curtius  (K.  Z.  IX  a.  s.)  intellexit,  prorsus  inter  se 


\ 


De  ablativi  in  veteribiis  linguis  italicis  forma  et  usu  locali.    387 

fuisse  diversas;  deinde,  cum  ablativi  pluralis  latini  usum, 
qualis  sit,  spectamus,  illorum  sententia,  qui  hunc  casum  loca- 
tivum  esse  putant,  nobis  valde  arridet;  sed  quod  maxime 
nos  impedit,  quominus  Boppi  sententiam  probemus,  hoc  est: 
non  est  dubium,  quin  in  lingua  indogermanica  huius  casus 
exitus  bhjams  fuerit,  unde  in  lingua  italica  Jos,  in  latina 
bosi  bus  formatum  cum  stirpe  verborum  in  /  exeuntium  con- 
iungebatur  {avi-biis)\  verba  autem  in  consonantem  exeuntia 
ex  horum  analogia  ibus  stirpi  adiungebant.  Schleicherus 
autem  (Compendium  pag.  569)  multique  homines  doctissimi 
ex  suffixo  bhjams  etiam  exitum  ablativi  vel  dativi  verborum 
in  «  et  0  exeuntium  ducunt,  rati  has  formas  aliam  ex  alia 
paullatim  exortas  esse:  ^equofios  —  ^equohios  —  *equoios  — 
equis.  Quam  sententiam  veram  non  esse  ex  lingua  umbrica 
apparet.  Stirpis  enim  fratr  (lat.  frater) ,  avi  (lat.  avis)  ab- 
lativus  pluralis  est  fmtrus,  aveis]  stirpis  vocalibus  a  vel  o 
terminatae  ablativus  est  Treplanes,  dequHes  (in  tabulis  po- 
sterioribus  Treblaner,  dequrier)^  cum  contra  illae  formae 
etiam  tum  litteram  s  intactam  retineant.  Nam  cum  linguae 
umbricae  posterioris  proprius  sit  rhotacismus  —  dico  eam 
legem,  qua  quodque  s  simplex  vel  intermedium  vel  finale  in 
r  mutatur  — ,  inter  s  litteram ,  quae  servatur  in  formis  aveis 
—  aveis,  et  illam,  quae  mutatur  in  formis  Treplanes  —  Tre- 
blaner  a.  a.,  aliquid  interesse  putandum  est.  Nam  si  quis 
dicat  in  lingua  umbrica,  quae  in  tabula  quinta,  sexta,  septima 
legitur,  consonantem  s  inter  duas  vocales  aut  in  fine  verbo- 
rum  inveniri,  profecto  illud  s  non  est  simplex,  quod  his  ex- 
emplis  demonstratur :  Fisim,  pro  quo  in  tabula  Iguvina  VII. 
a.  43  Fissim  legitur;  taces,  contractum  ex  *tacetos,  quod  etiam 
per  tacez,  quae  tabularum  antiquiorum  scriptura  est,  com- 
probatur. 

Quam  ad  difficultatem ,  quae  Schleieheri  sententia  pro- 
bata  exoritur,  removendam  atque  quid  intersit  inter  ablativi 
formas  explicandum  ab  aliis  aliud  requisitum  est  remedium. 
Aufrechtus  et  Kirchhoffius  in  illo  libro  (AK.  Die  umbrischen 
Sprachdenkmaler,  Berlin  1849  50  pag.  114.  128.  a.  s.),  quo 

lingua  umbrica  ut  nobis  nota  esset,  summo  labore  admirabi- 
lique  ingenio  effecerunt,  illud  es  umbricum  (Tt^eplanes,  -er) 
ex  suffixo  bhis,  terminationes  autem  eiusdem  casus  us  (Jra- 
trus)  et  eiSi  es  (aveis-s)  ex  bhjas  sanscritico  (indogermanico 
bhjams)  derivandum  esse  putaverunt;  quorum  virorum  sen- 
tentia  certe  non  confirmatur  eo,  quod  ex  eodem  suffixo  bhjams 
exitum  accusativi  pluralis  ducere  conantur.  Quam  senten- 
tiam  de  ablativi  forma  prolatam  quominus  sequamur,  non 
modo  id  nobis  impedimento  est,  quod  consonans  /  vel  bh 
excidisse  putatur,  sed  etiam  aliae  causae,  quae  suo  loco  com- 
memorabuntur. 

In  eundem  errorem  Corssenus  (Kritische  Nachtrage, 
Leipzig  1S66  pag.  216)  inductus  est,  qui  fratrus  ex  *f?*(tlrefos 
excidente  /  formatum  esse  sibi  persuasit,  qua  in  explica- 
tione  ne  contractio  quidem,  qua  u  litteram  ex  e  atque  o  voca- 
libus  ortam  esse  contendit,  concedenda  est.  Quomodo  stirpes 
in  /  exeuntes  se  habeant,  ipse  non  reputat,  nec  possunt  illae 
formae  eo  modo  explicari.  Praeterea  haec  sententia,  quam 
hodie  multi  homines  docti  (Enderis,  Formenlehre  der  osk. 
Spr.,  Zttrich  1871  pag.  LX.  LXVI  a.  a.)  probant,  quam  falsa 
sit,  vel  maxime  ex  hac  re  perspici  potest:  si  us  verbi  fra- 
trus  ex  hus  —  fus  —  fius  —  bhjas,  atque  is  verbi  prosesetis 
(prosesetir)  ex  his —  fis  — fes  —  bhjas  orta  esset,  utrum- 
que  s  aequo  modo  ac  simplex  in  tabulis  linguae  iunioris  umbri- 
eae  latine  scriptis  in  r  mutata  esset,   quod  factum  non  est. 

Brealus  (Breal,  Les  tables  Eugubines,  Bibliotheque  de 
Tecole  des  hautes  etudes,  Paris  1875  pag.  7)  ad  has  varias 
formas  explanandas  suffixum  s,  quod  in  r  mutatur,  cum 
graeco  ai  convenire  atque  s  immutabile  graeco  saai  respon- 
dere  putat.  At  non  modo  u  illud  iu  fratrus  quid  sibi  velit, 
non  perspicitur,  sed  etiam  hoc  huic  explicationi  obstat,  quod 
eaat  unius  linguae  graecae  proprium  est.  Nam  huius  forma- 
tionis  cum  in  lingua  latina  vestigia  nulla  exstent,  dubito  num 
in  lingua  italica  ad  ablativos  pluralis  numeri  verborum  in 
consonantem  vel  i  exeuntium  formandos  alia  forma  atque  fos 
vel  bos  usurpata  sit. 

Rectissime  autem  iam  a  Schleichero  (Comp.  pag.  570) 
stirpium  consonanti  terminatarum  suffixi  forma  intellecta  est, 
qui  fratrus  ex  '-^fratr-fos  ortum  esse  dicit.  Lege  enim  com- 
muni,  qua  lingua  umbrica  utitur,  formae  *fratffos  —  '^fratrfs 
—  "^fratrss  —  *fratrs,  ubi  tum  vocalis  u  fusci  coloris  f  et  r 
causa  interposita  est,  alia  ex  alia  ortae  sunt  (cf.  pihas,  sive 
pihaz,  —  "^pihats  —  ^pihatos).  Quam  ^ententiam  veram  esse 
etiam  ex  nominibus,  quorum  stirps  i  vocali  finitur,  intellegitur, 
in  quibus  eodem  modo  aveis  ex  ^aveiss  —  ^aveifs  —  "^aveifos 
derivandum  est.  Quae  cum  ita  sint,  falsum  esse  putabimus 
quod  Franciscus  Buechelerus  (Grundr.  d.  latein.  Decl.  pag.  94) 
de  his  formis  disputavit  fratrus  recta  via  excidente  /  forma- 
tum  esse  ratus,  quia  sic  neque  aveis  nec  s  immutabile  intelle- 
gerefur. 

Vides  nunc  illud  s  verborum  frati^us,  aveis  in  r  muta- 
tum  non  esse  propterea  quod  non  simplex  erat,  sed  quasi 
duplex,  ex  fs  assimulatione  contractum.  Nec  parum  confir- 
matur  nostra  sententia  lingua  osca,  quae  idem  discrimen 
praebet,  ubi  forma  ablativi  stirpium  in  a  vel  o  exeuntium 
cum  latinis  convenit  (hiirt-ias  —  ^hort-ois  —  hort-is,  quod  a 
graeco  xoqtok;   ne  separes);   sed   anafjiss  in   lingua  latina 

ibus  esset;   quae  forma  a  Schleichero  recte  ex  * —  ifos 

(* —  ifs)  deducitur. 

Quibus  rebus  expositis  nolite  dubitare,  quin  Buechelerus 
et  Brealus  recte  disputaverint  ablativum  pluralis  numeri  ita- 
licum  stirpium  vocali  a  vel  o  terminatarum  suffixi  si  (at)  ope 
formatum  esse  rati ;  qua  re  factum  est,  ut  casus  ablativus  (sive 
dativus)  pluralis  et  locativi  et  ablativi,  qui  proprius  dici  potest, 
usum  habeat. 

Dicet  fortasse  quispiam  formas  filiabus,  portabus,  ami' 
cibus,  suibus  (pro  suis  Mo.  I.  R.  N.  6417)  repugnare  contra  id, 
quod  diximus ;  minime.  Errat  enim  Schleicherus  (Comp.  569), 
cum  ex  Jiliafjus,  aniicibus  formas  Jiliis,  aniicis  derivatas  esse 
putat.  Formae  enim,  quales  sunt  amicilms,  suibus,  vix  aliter 
oriri  potuerunt  quam  per  falsam  quandam,  quae  dicitur,  ana- 
logiam.     Inter  filiabus  autem  atque  filiis  non  ea  ratio  inter- 

cedit,  ut  altera  forma  ex  altera  exorta  sit,  sed  fliubus  aut  per 
analogiam  tertiae  quae  dicitur  declinationis  formatum  putan- 
dum  est  aut,  quod  mihi  quidem  verisimilius  videtur  esse, 
suffixi  bus  {bhjams)  ope  eodem  modo  atque  ceterarum  decli- 
nationum  ablativi  procusum  est. 

Miranti  tibi,  quid  sit  quod  illic  casus  localis,  bic  abla- 
tivus  superaverit,  hoc  in  mentem  revoca:  priore  tempore 
exitus  futuri  latini  [bo)  in  omnibus  coniugationibus  adhibe- 
batur  (cf.  Enn.  Plaut.:  aiidibo  a.  a.),  postea  vero  tantum  in 
eis  coniugationibus,  quae  prima  atque  altera  vocantur,  cum 
reliquae  couiugationes  exitum  coniunctivi  vel  optativi  sibi 
sumereut. 

2.    Ablativus   singularis. 

Huius  casus  exitus  substantivorum  in  lingua  sanscritica 
in  a  exeuntium  dt  {acvdt)  est,  quem  fortasse  recte  Maximi- 
lianus  Muellerus  (Essays  IV.  pag.  415)  ex  dd  (arvdd)  muta- 
tum  esse  iudicavit;  quae  forma  consonanti  d  terminata  cum 
in  lingua  slavonica,  sanscritica,  graeca  (ubi  eius  partem  ad- 
verbia  in  ox;  exeuntia  susceperuntj  nisi  in  masculinis  et  neutris 
stirpium  in  a  et  pronominibus  non  exstet,  Leskienius  (Die  De- 
clination  im  Slavisch-lit.  und  Germanischen  1876)  his  tribus 
modo  ordinibus  hunc  casum  deberi  dixit,  nonnullis  autem  in 
aliis  linguis  ex  analogia  ad  ceteras  declinationes  esse  trans- 
latum.  In  osca  quidem  lingua  illud  d  semper  invenitur,  etiam 
iis  locis,  ubi  ablativus  casus  instrumentalis  munere  fungitur 
{doliid  rnaliid —  dolo  malo,  eisak  eitiuvad —  ea  pecunia  XVI.  3); 
in  latina  contra  iam  ab  antiquissimis,  quae  nobis  nota  sunt, 
temporibus,  illud  d  uon  constanter  scribitur,  ut  discerni 
nequeat,  instrumentalis  casus  utrum  semper  litteram  d  acce- 
perit  necne. 

Miro  quodam  modo  Bergkius  (Beitrage  z.  latein.  Gram- 
matik,  Halle  1870  I.  pag.  21)  hac  de  re  disseruit,  quoniam 
aliunde  et  Benventod  eadem  loci  ratione  uterentur,  suffixum 
ablativi  de  fuisse,  cui  graecum  d^e  responderet;  qua  in  re 
morari  ceite  opus  non  est,  quoniam  dubitari  non  potest,  quin 

ablativus,  qualis  in  ceteris  linguis  indogermanicis  /  [d)  littera 
formatus  invenitur,  talis  olim  in  italica  fuerit,  neque  eorum 
sententia  mihi  arridet,  qui  veterem  ablativi  formam  alia  for- 
matione  oppressam  esse  putant,  qua  sententia  Bergkius  vi- 
detur  usus  esse;  tum  videas  velim  formas  donnibo  et  dor- 
miam,  quae,  quamquam  eandem  vim  habent,  tamen  plane 
diverso  modo  formatae  sunt. 

Lingua  autem  umbrica  nunquam  illud  d  servavit,  atque 
quae  vestigia  Buechelerus  (Tabul.  Eugub.  VI.  Fleck.  Jahrb. 
f.  Philol.  1875  pag.  318)  se  invenisse  putat,  ea  incerta  esse 
deraonstrabo: 

1)  pure  tedle  iquo  dante)  tab.  V.  a.  7  eodem  iure  sic  di- 
vidi  potest:  pu-re,  praesertim  cum  Buechelero  iudice  porsi 
igui)  factum  sit  ex  po-rsi\  quid  illud  ri  (vel  re,  ?'si,  rse, 
exortum  ex  de)  sit,  difficile  est  dictu;  fortasse  non  plane  in- 
epte  quispiam  dicere  possit  non  esse  diversum  a  graeco  de, 
quod  pronominibus  nonnullis  additur  {ode)  atque  cohaeret 
cum  latino  dam,  dem. 

2)  In  tabula  VI.  a.  5  legitur  sei^si  pirsi,  quod  Bueche- 
lerus  rectissime  vertit:  sede  qua.  At  pirsi  non  est  ablativus 
sed  locativus  pi-rsi ,  qui  casus  exstat  in  verbis  sersi  {sedi\ 
esmi-k,  erse,  tab.  VI.  a.  5,  8;  itaque  er^se  pirsi  YQxim^Mm 
est  hic  ubi,  non  tum  cum ,  quam  sententiam  Brealus  sequitur, 
cura  vix  nobis  concedere  possimus,  ut  in  lingua  satis  ignota 
eadem  verba,  argumento  certo  deficiente,  diverso  modo  ver- 
tantur. 

Nura  liceat  in  veterum  Romanorum  scriptis  illud  d  ab- 
lativi  restituere,  id  quod  Ritschelius  in  Plauti  fabulis  conatus 
est,  cum  hac  de  re  iam  saepissime  quaesitum  sit,  infra  de 
paucis  modo  formis  disputabimus ;  id  negari  non  potest,  verba 
primae  et  secundae  declinationis  diutissime  illud  d  conser- 
vasse,  id  quod  inscriptiones  deraonstrant  hae:  C.  I.  I,  181 
aere  molticatod\  I,  30  Gnaivod  palre  proynatus,  quod  Les- 
kieni  sententia  probata  ea  re  explicari  possit,  quod  hae  de- 
clinationes  solae  iure  illud  d  possederint.  —  Neque  raro  iam 
antiquissimis  temporibus  nominura  stirpes  in  conspnantem  et 

/  exeimtes  inter  se  commixtas  esse,  ex  his  formis  apparet: 
aved,  airid  (C.  I.  I,  61),  coventwnid,  virlutei,  Jontei,  dotei, 
patj^e,  cuius  vocis  syllabam  ultimam  productam  fuisse  ex  illo 
versu  Saturnio  intellegitur: 

Gnaivod  patre  prognatus  —  fortis  vir  sapiensque.  C.  I. 
I,  30. 

Ablativus  autem  nominum  in  i  exeuntium  sic  ortus  est : 
sorti-ed  —  sortid\  tum  consonanti  d  amissa  atque  vocali  / 
in  e  mutata,  casus  ablativus  cum  dativo  sive  locativo,  quo- 
rum  uterque  casus,  quominus  iam  antea  eandem  formam  pi  ae- 
berent,  diversa  tantum  finalis  syllabae  quantitas  impediverat, 
ita  coniungebatur,  ut  usus  formarum  rure,  rurt  non  differret. 

Vidimus  igitur  in  omnibus  linguis  italicis  pluralis  abla- 
tivum  et  locativum,  in  latina  singularis  quoque  duarum  decli- 
nationum  in  unum  esse  coniunctos. 


Caput  II. 
DE  ABLATIVI  CXSUS  USU. 

Octo  casuum,  qui  iu  omnibus  linguis  indogermanicis  olim 
exstabant,  lingua  latina  septem  vel  potius  sex  servavit,  cum 
locativus  partim  ad  usum  satis  artis  finibus  circumscriptum 
et  fere  adverbialem  reduceretur,  partim  cum  aliis  casibus 
coalesceret,  quibuscum  una  a  plerisque  grammaticis  prae- 
teritae  nostraeque  aetatis  tractabatur.  Cuius  rei  exemplum 
luculentum  hoc  est:  plerumque  dictum  est  ruri  {auf  dem 
Lande),  at  rure  paterno  (auf  d.  vuterl,  Landijut) ;  apparet  enim 
;w2  propterea  cum  adiectivo  coniunctum  non  esse,  quod  ad- 
verbium  erat. 

Sermo  latinus,  qualis  in  antiquissimis  monumentis,  quae 
quidem  ad  nos  pervenerunt,  exstat,  praepositiones  saepius 
in  usum  sujim  convertit  quam  sequenti  tempore  factum  est, 
quo  certiore  quadam  lege  purorum  casuum  casuumque  cum 
praepositionibus  coniunctorum  usus  distinguitur.   Quare  Plauti 

fabulas  perscrutantibus  nobis  dubium  est,  num  Tychonis 
Mommseni  (Programm  d.  Gymnas.  z.  Frankfurt  a;M.  1874, 
1876)  sententia  plane  probanda  sit  dicentis  in  prosa  oratione 
plures  praepositiones  quam  in  poesi  adhibitas  esse.  Cum  vero 
in  terrarum  atque  urbium  nominibus  potissimum  usus  antiquis- 
simus  cognoscatur,  haec  verba  seorsum  in  fine  tractabuntur. 

Casu  ablativo,  id  quod  iam  veteres  Indorum  grammatici 
intellexerunt,  ea  res  effertur,  a  qua  quid  separatur ;  in  latina 
contra  lingua  hic  casus  praeter  propriam  illam  vim  instru- 
mentalis  quoque  et  locativi  partes  in  se  suscepit,  itaque 
factum  est,  ut  homo  latinus  ablativo  casu  ad  eas  interroga- 
tiones  respondere  posset,  quae  sunt  in  nostra  lingua  woher, 
wo,  ivomit,  wodurch;  nam  eam  vim,  quae  est  in  nostro  wohin, 
quam  Buechelerus  (Gr.  pag.  46)  huic  casui  tribuit,  ei  conce- 
dendam  non  esse  infra  demonstrare  conabimur. 

Considerantes  igitur,  quomodo  hic  casus  ad  terminos 
locales  significandos  usurpatus  sit,  viae,  quam  Delbrueckius 
primus  ingressus  est,  nos  committemus.  Qui  casus  cum,  quod 
iam  supra  tetigimus,  nonnullis  aliis  par  fieret,  evenit,  ut  per- 
spicuitatis  causa  saepe  cum  praepositionibus  coniungeretur, 
ex  quibus  non  raro  intellegitur,  utrum  usus  quidam  ablativi 
proprius  an  instrumentalis  an  locativus  primitus  fuerit,  quare 
in  sequenti  quaestione  casum  nudum  a  casu  cum  praeposi- 
tione  coniuncto  separatum  tractabimus. 

Primo  quidem  loco  de  primigenio  huius  casus  usu  dis- 
seremus. 

Ablativi  usus  proprius. 

I.  Ablativus  cum  verbis  movendi,  eundi,  pellendi  con- 
iunctus. 

1)   Verba  simplicia. 

a)  Hic  praecipue  dotno  et  rure  commemoranda  sunt; 
qua  ductus  ratione  Lorentzius  {in  ed.  Mostellariae  fab. 
pag.  262)  formae  rwn  num  eadem  vis  esse  possit  dubitet, 
nescio;  nos  quidem  non  falsam  esse  putamus  Buecheleri 
sententiam,    qui  ?'uri  ablativi   propriam    formam    esse  con- 

tendit,  quia  verbo  rus  in  declinationem  nominum  in  i  ex- 
euntium  transgresso  fieri  non  potuit,  quin  ruri  ex  ruri-ed 
(cf.  sortid  pag.  392)  oriretur.  —  ruri  autem  ea  potestate  le- 
gitur  his  locis: 

videtur  ruri  redisse.     Truc.  III,  2,  1. 

si  ruri  veniat.     Truc.  III,  2,  25. 

veniuntruri  rustici.  Most.  1076.  Itaque  uon  estcurmutes. 
—  Tum:  cubitu  surgat.     Cato  r.  r.  5. 

saxo  saliat.     Plaut.  Trin.  266. 

ofticio  migrat.  Trin.  639.  Quocum  Placidi  glossam 
compares:  ojjicio  migravit  i.  e.  ojjicio  recessit  (Deuerl.  73). 
Quare  codicis  Ambrosiani  lectio  confirmatur,  cum  cod.  BCD 
hunc  locum  male  scriptum  praebeant.    Huc  ducendum  est: 

nostro  officio  non  digressos  esse.  Ter.  Phormio  722. 
In  Terenti  vero  fabulis  hic  usus  multo  rarior  est: 

grex  motus  locost.     Pho.  32. 
b)  saliunt  e  saxo.    Cato  orig.  pag.  66  (ed.  Peteri). 

auxilia  a  me  segregant  spernuntque  se.  Plaut.  Capt.  517. 

ut  e  lecto  nequeat  surgere.    Ter.  Ad.  520. 
Exstant  multa  alia  exempla. 

2)  Verba  cum  praepositione  composita. 

a)  exterrita  somno.     Ennius  ann.  37. 

quae  me  somno  suscitet.  Plaut.  Mil.  689,  ubi  Brixi 
coniectura  haud  verisimilis  est,  tametsi  Merc.  160  ew  somno 
ewcitat  legitur:  qua  dictione  quamquam  Cicero  semper  usus 
esse  dicitur,  tamen  nihil  ad  hunc  locum  spectat,  cum  Plautus 
non  certam  in  praepositionibus  adhibendis  regulam  sequa- 
tur.  Aequo  iure  Livius  afferri  possit,  qui  I,  7,  6  somno  exci- 
tare  dicit. 

templo  hanc  deducitis.   Liv.  Andr.  14. 

exigor  patria.    Naev.  10. 

regno  expellunt.   Pacuv.  10. 

hinc  vos  propere  stabulis  amolimini.  Pacuv.  16,  quo 
loco  a  Buechelero  et  Ribbeckio  propere  a  (sive  e)  stabulis 
scribitur. 

aedibus  absterrui.    Titin.  45. 
egredere,  exi,  ecfer  te  elimina  urbe.    Accius  593. 
quam  extorrem  hac  domo  faciam.    Titin.  77,  ubi  Rib- 
becki  coniectura  probatur. 

evolvam  terra  aut  mari  aut  alicunde.  Plaut.  Pseud.  305. 

porta  exierunt.  Mil.  1432,  quo  loco  portam,  quod  in 
cod.  Ambr.  legitur,  haud  omnino  reiciendum  est,  si  com- 
paramus  ea,  quae  usitatissima  sunt:  exire  urbem,  limen  exire 
Ter.  Hec.  378,  graec.  Iy.^^cXbIv  tov  "^EIItiotiovtov, 

patria  hac  effugiam.    Merc.  660. 

manu  emisisti  mulierem.  Persa  482.  Mirum  quod 
Plautus  atque  Terentius  semper  hoc  verbo  composito  emit- 
tere  utuntur  (cf.  Lor.  in  ed.  Pseud.  346).  Nam  Bothi  edi- 
tioni,  ubi  aliquoties  manu  mittere  legitur,  non  multum  tribui- 
mus  (cf.  Casin.  II,  8,  38  a.  s.). 

manibus  amisisti  praedam.    Mil.  457. 
opsonatu  redeo.    Men.  277.  288;  Cas.  III,  3,  98. 
eiciat  oppido.    Ter.  Andr.  382. 
emunxi  argento  senes.    Pho.  682. 
erus  uxore  excidit.    Andr.  423. 
a  pueris  abscessit.  Naev.  26,  i.  e.  longe  abest  a  pueris. 
at:  ex  ephebis   excedere.     Merc.  61,  i.  e.    desiit  ephe- 
bus  esse. 

b)  e  conspectu  hinc  amolire.   Pacuv.  184. 

exit  ex  aedibus  quoquam.   Plaut.  Pseud.  730. 

exturbasti  ex  aedibus.    Trin.  137. 

possum  me  evolvere  ex  his  turbis.   Ter.  Pho.  824. 

Hic  usus  per  totam  latinitatem  vulgaris  erat. 

11.    Verba  abstinendi,  liberandi,  solvendi. 

d)  capitali  periclo  me  servavi.   Plaut.  Trin.  1088. 
vos  curis  solvi  ceteris.   Ter.  Hec.  230. 
requiescat  malis.   Ennius  tr.  295. 
dicta  factis  discrepant.    Accius  48. 
curae  somno  me  segregant.   Sext.  Turp.  52. 

me  prohibent  uxore.    Mil.  699. 

ut  meis  bonis  exberedem  me  faciam.  Most.  234.  Sed 
alia  quoque  buius  verbi  constructio  invenitur:  exberedem 
illum  fecero  vitae  suae.  Baccb.  849  (vide  Madvigium  Gr.  Gr. 
§  286  b  in  adn.). 

te  poteris  defensare  iniuria.    Baccb.  443. 
maxumam  bic  iniuriam  foribus  defendat.    Most.  900. 
te  boc  crimine  expedi.   Ter.  Hec.  755. 
abstine  hoc,  mulier,  manum.    Truc.  V,  3,  4.    Verbum 
ahstinere  bis  variis  modis  usurpatur; 

of)  abstinere  aliquid;  Men.  985:  abstineam  culpam;  cf. 
Ter.  Haut.  565. 

/?)  abstinere  aliquid  ab  aliquo;  Ampb.  340:  a  me  ut  abs- 
tineat  manum. 

y)  abstinere  aliquid  aliqua  re  (aut:   aliquo);  Rud.  425: 
potin  ut  me  abstineas  manum.    Truc.  V,  3,   4,   52. 
Poen.  I,  2,  73.    Cato  r.  r.:  alieno  manum  abstineat. 

(5)  se  abstinere  aliqua  re;  Casin.  I,  1,  13:  urbanis 
rebus  te  abstines;  Ter.  Hec.  139:  sese  illa  abstinere  ut 
potuerit. 

€)  abstinere  aliqua  re;  Men.  770:  abstineat  culpa;  cf. 
Rud.  1008. 

b)  arcere  ab  domum  itione.  Accius  173;  cf.  Pacuv.  305 
ara  arceam. 

illum  ab  illa  prohibeas.    Epid.  II,  2,  106. 
ab  Atticis  abhorreo.   Merc.  837. 
filius  a  patre  liber  esto  rel.  XII  tab.  pag.  125  (in  ed. 
Schoelli). 

auxilio  nudus.    Accius  427. 

detegetur  corium  de  tergo  meo.    Epid.  I,  1,  67. 

III.     Verba  quae  abesse  significant. 

a)  impetus  haud  longe  mediis  regionibus  restat  (pro  di- 
stat),  Ennius  ann.  475  (ed.  Vahleni). 

suam  rem  bene  gessere  et  publicam  patria  procul  Enn 
tr.  220  (Ribb.). 

Quibus  exemplis  apparet  improbandum  esse  id,  quod 
Draegerus  (pag.  455)  disputavit,  baec  adverbia  semper  cum 
praepositione  {longe  a,  procul  a)  coniungi. 

b)  a  me  culpam  esse  procul.    Ter.  Ad.  348. 
longe  ab  aedibus  fugiat.   Plaut.  Most.  390. 
ius  atque  aecum  se  a  malis  spernit  procul.   Ennius 
tr.  224  (Ribb.). 

Huc  ducenda  sunt: 

haud  ab  re  tibi  convenit  labos.  Truc.  II,  6,  40,  i.  e. 
non  damno  tuo  sive  non  abest  a  tuo  fructu. 

ab  re  consulit.  Trin.  238,  quo  loco  Brixius  eiusmodi 
exempla  collegit. 

Contrarium  efficitur  praepositione  exi 
ex  tua  re  est.    Pseud.  336,  i.  e.  tibi  usui  est, 

ab  significat  aliquid  abesse,  ex  aliquid  quasi  ex  intimo 
prodire.  Quamquam  autem  ab  et  ex  non  semper  plane  dis- 
cernuntur,  tamen  ex  gravius  est. 

IV.     Verba  petendi,  orandi,  impetrandi. 
a)  Fieri  potest  ut  verbum  j)etere  praepositione  omissa  cum 
ablativo  coniungatur;  Mostellariae  enim  fabulae  versus  762,  3 
in  codicibus  BC  corrupti  sunt,  in  codice  A  sic  scripti  leguntur : 

hinc  exemplum  capere  volt 

nam  ille  eo  malum  binc  opere  exemplum  petit, 

ubi  Ritschelius  verbum  eo  in  ex  mutavit  atque  versus  sic 
restituit: 

Nunc  hinc  exemplum  capere  volt  nisi  tu  nevis. 

Ne  ille  ex  malo  malum  hinc  opere  exemplum  petit. 
Similiter  ab  interpretibus  in  aliis  locis  praepositiones 
codicibus  repugnantibus  additae  sunt;  in  Aul.  IV,  7,  6  versu 
codices  hanc  lectionem  praebent:  istuc  confido  fratre  me  im- 
petrassere.  Holtzius  quidem:  „recte  editores,  inquit,  etiam 
Kampmannus  (de  praep.  ab  pag.  12)  ante  fratre  addiderunt 

a,  quoniam  omissio  praepositionis  apud  illud  verbum  inaudita 
est. "  Sed  aliae  quoque  enuntiationes  commemorabuntur,  ubi 
Ciceronis  quidem  aetate  praepositio  necessaria  esset,  in  Plauti 
vero  fabulis  codicum  auctoritatem  secuti  praepositionibus  opus 
esse  negamus.  Exempli  gratia  Merc,  521  versum  adfero: 
matura  iam  inde  aetate ;  omnibus  autem  aliis  locis  praepositio 
ah  legitur:  Trin.  305:  inde  ab  aetate  a.  s. 

b)  ab  iis  petunt.  Enn.tr.  359;  ab  hoc  exorabo.  Baccb.  1 177. 
praeterea  invenitur:   orare  ex  te.   Mil.  1072. 

V.  Verba  originis. 

a)  Erebo  creata  nox.    Enn.  tr.  183  (Vahl.). 
Tantalo  prognatus.    Kaev.  49. 

quo  genere  aut  quibus   parentibus  nata   sit.    Plaut. 
Persa  594. 

ortus  mediocri  satu  Cadmogena.    Accius  642. 
bomo  Graio  patre.    Ennius  ann.  183. 
bospitem  Zacyntho.    Merc.  940. 

Qualibus  in  elocutionibus  Terentius  fere  semper  praepo- 
sitiones  usurpat,  at  habet: 

bonam  bonis  prognatam  esse.    Pho.  115. 

b)  ex  se  Anchisem  generat.   Enn.  tr.  31. 
ab  stirpe  exortus.    Accius  596. 

a  stirpe  supremus  Burrus.    Enn.  tr.  184. 
de  summo  loco  adulescens.   Capt.  29. 
navem  ex  Rhodo.    Merc.  257. 
e  Corintho  advena  anus.   Ter.  Haut.  96. 
ex  te  esse  natum.    Haut.  1020. 

VI.  Ablativus   cum   praepositione   coniunctus  genetivi 
partibus  fungitur: 

abs  te  tetigit  aures  nuntius.  Ex  inc.  fab.  23  (Ribb.  1, 237). 
esne  tu  ab  illo  milite.    Pseud.  616  (cf.  Lor.  adn.). 
foris  concrepuit  hinc  a  vicino  sene.    Mil.  154. 
lar  familiaris  ex  hac  familia.    Aul.  I,  1,  2. 
a  nobis  concrepuerunt  fores.    Ter.  Haut.  613. 

VII.  Ablativus  cum  praepositione  coniunctus  saepe  eum 
usum  habet,  ut  aliquid  a  copia  aliqua  disiungatur  (Holtze 
pag.  55,  179),  quae  dicendi  ratio  a  Plauto  multo  saepius 
quam  a  Terentio  adhibetur;  scriptores  vero  classicae  aetatis 
eius  usus  reliquias  tantum  retinuerunt. 

facere  sumptum  de  tuo.    Plaut.  Baccb.  98. 

pauci  ex  multis.    Pseud.  390. 

solus  ex  plurimis.    Most.  880. 

tu  ex  amicis  certis  es  certissimus.    Trin.  94. 

nemo  ex  omni  Attica  iuventute.    Most.  30. 

faciunt  de  malo  peculium.    Most.  863. 

hic  de  grege  illost.    Ter.  Ad.  362. 

VIII.  Ablativus  cum  praepositione  coniunctus  instru- 
mentalis  casus  loco  adhibitus  videtur  esse. 

ex  opibus  summis.   Mil.  620. 
tantum  poterit  a  facundia.   Ter.  Haut.  13. 
ex  amore  insanit.    Plaut.  Merc.  325. 
sanus  fiet  ex  eo  morbo.    Cato  r.  r.  157. 
abs  te  virgines  viduae  sunt.    Enn.  tr.  279. 
sterilis  ab  datis.   Truc.  II,  1,  30. 

Ablativi  vis,  de  qua  supra  disputavimus,  cum  iam  ex 
lingua  indogermanica  in  italicam  transierit,  non  est  mirum 
quod  in  ceteris  quoque  dialectis  idem  usus  reperitur,  quam 
rem  nonnullis  exemplis  probaturi  sumus. 

1)    Lingua  umbrica. 

a)  ampentu  testru  sese  (impendito  e  dextera  parte). 
tab.  III,  23.  IV,  15. 

supru  sese  purtuvitu  (a  supera  parte  polluceto).    IV,  3. 

porsei  nesimei  asa  deveia  est  (qui  proxime  ab  ara 
deveia  estj.   VI.  a.  9. 

porsei  nesimei  vapersus  aviecleir  est  (qui  proxime  a 
sellis  auguralibus  estj.    tab.  VI.  a.  9. 

ahavendu  via  ecla  atera.  VII.  a.  27,  quod  a  Bueche- 
lero  ingeniose  et  recte  conversum  esse  videtur:  avertito  o?nni 

via  malum;  quae  Brealus  de  hoc  loco  disserit,  ne  veri  similia 

quidem  sunt. 

b)  eetu  ehe  esu  poplu  (ito  ex  hoc  populo).  tab.  VII.  a.  45. 

Plerumque  autem  praepositionis  loco  illud  suffixum  tu 
{to)  in  usu  est,  quocum  latinum  tus  {divinitus)  cohaeret;  tu 
^blativo  suffigitur: 

akrutu  (ex  agro).    V.  a.  9. 

dur  tefruto  tasetur  persnihimumo   (duo  ex  rogo  taciti 

precantor,  Buech.).   VII.  a.  46. 

angluto  hondomu  anglome  somo  (ab  angulo  imo  ad 

angulum  summum).    tab.  VI.  a.  9. 

2)    Linguaosca. 

fl)  Ablativus  purus  saepe  in  nummis  legitur,  quare 
Mommsenus  (U.  I.  D.)  hinc  usum  in  linguam  latinam  trans- 
iisse  putavit.  Akudunniaih  Timud,  Sidikinud  (lat.  Benventod, 
Ladinod).    Hic  titulus  sine  dubio  significat :  nummus  qui  venit 

Benevento.  . 

Aliae  quoque  in  nuramis  inscriptiones  sunt;  locativus:  tren- 
trei  (osc).  —  Ladinei  (lat.).  —  Tum  nominativus  et  genetivus. 

eisucen  ziculud  comonom  ni  hipid  (ab  illo  inde  die 
comitia  ne  habuerit).    tab.  Bantin.  17. 

viass  .  .  imaden  uupsens  (vias  ab  ima  inde  fecerunt). 

X,  10  End. 

Praepositio  huius  generis  ablativo  nusquam,  quod  scimus, 

addita  est. 

Terrarum  url)iuiiic(ue  nomina. 

Urbium  nomina  partim  sola  partim  cum  praepositionibus 
coniuncta  ponuntur;  ea  autem  regula,  quae  posteriore  tem- 
pore  invenitur,  non  exstat,  quin  etiam  in  Terenti  fabulis 
semper  praepositiones  leguntur;  tamen  terrarum  noinina  iam 
tum  aeque  ac  sequenti  tempore  coepta  sunt  tractari. 

I.     Terrarum  nomina. 

a)  1)  Aetolia  cepit.  C.  I.  I,  534,  i.  e.  praedam  inde  abs- 
tulit,  de  qua  re  Livius  (24,  39 ;  cf.  Mommsenus  quae  disputat 
i.  1. 1.)  loquitur. 

2)  Aegypto  advenio.  Plaut.  Most.  440,  quem  dicendi 
usum  Quintilianus  (I,  5,  38)  vituperat.  cf.  Draegeri  librum 
pag.  457. 

3)  rediit  Caria.    Curc.  225. 

4)  adtuli  tus  Ponto  amoenum.    Truc.  II,  6,  59. 

5)  petebant  pellem  Colchis,  imperio  regis  Peliae.  Enn. 
tr.  286  (Ribb.  211). 

6)  Utinam  ne  unquam,  Mede,  Colchis  cupido  corde  pedem 
extulisses  311  (241). 

b)  1)  ex  Graecia  nemo  reperiri  potest.    Accius  464.  — 
Plautus  praebet  exempla  haec! 

2)  ex  Macedonia  advenio.    Trin.  845. 

3)  ex  Asia  venit.    Stich.  152,  367.    Trin.  845. 

•   6)  abductam  ex  Arabia.    Persa  522.   Trin.  845. 

8)  ne  quis  ex  Arabia  persequatur.   Persa  541. 

9)  ex  Alide  rediit.    Capt.  1002. 

10)  ex  Alide  redduximus.   1011. 

11)  eras  tuas  atque  ex  Graecia  (scil.  oportet  esse).  Rud.  737. 

12)  adtuli  pallulam  ex  Phrygia.    Truc.  II,  6,  55. 

13)  adduxi  ancillas  ex  Suria.    Truc.  II,  6,  49. 

14)  adtulisti  usque  e  Persia.    Persa  461,  498.  — 
Terentius  haec  habet: 

16)  ex  Attica  hinc  abreptam.    Eun.  110. 

17)  ex  Aethiopia  ancillulam  165.  471. 

18)  hanc  esse  captam  ex  Caria.   Haut.  608. 

19)  qui  ex  Piraeo  abierit.    Eun.  290. 

Piraeeum  esse  locum,  non  oppidum  Cicero  (ad  Attic.  VII, 
3,  10)  dicit,  ut  excuset  quod  ipse  dixit  „in  Piraeea  cum 
exissem"  (ad  Att.  VI,  9,  1). 

Omnino  igitur  sex  ablativi  soli,  undeviginti  cum  prae- 
positione  coniuncti  in  prisca  latinitate  inveniuntur. 

II.     Urbium  nomina. 

1)  Hinnad  cepit.    C.  I.  L.  530. 

2)  Poeni  Sarra  oriundi.    Enn.  ann.  330. 

3)  reditum  est  Pergamo.    Pacuv.  167. 


CuRTius  u.  Brugmak,  Studien  X. 

4)  Troiad  exibant.    Naev.  b.  P.  fr.  5. 

5)  Syracusis  soleae.    Cato  d.  r.  r. 

In  Plauti  fabulis  reperiuntur  haec  exempla: 

6)  Periphanes  Rhodo.    Asin.  499. 

7)  advexti  tuae  matri  ancillam  Rhodo.    Merc.  390;  hane 
lectionem  praebet  codex  B;  in  codicibus  CD  legitur:  e  Rhodo» 

8)  tulimus  Epheso.    Bacch.  231. 

9)  Carysto  venit.   Pseud.  730. 

10)  Zacyntho  hospitem.    Merc.  940. 

11)  Lemno  adveniens.   Truc.  II,  4,  4;  I,  1,  74. 

13)  Megaribus  commigravit.   Persa  137. 

14)  Ambracia  huc  veniunt.    Stich.  491. 

15)  Hannonem  Carthagine.    Poen.  V,  2,  36;   IV,  2,  78. 
surripitur  Carthagine.   Poen.  66  prol.,  V,  2,  27.  29.  141,  ' 

21)  remissi  sunt  Thebis.    Epid.  II,  2,  24. 

22)  quia  ThebiS  redierit  III,  3,  35. 

23)  Delphis  tibi  responsum  ducito.   Pseud.  480. 

24)  hinc  Athenis  civis  eam  emit.    Epid.  IV,  2,  32. 

25)  huc  Athenis  exul  venit.   Rud.  ,35.  1105.  Mil.  gl.  489. 
114.  384.  439. 

31)  serve  Athenis  pessume.   Pseud.  270. 

Huc  pertinent  praeterea  tribuum  nomina.  Vetustissimus 
mos  erat  tribum  ex  qua  quis  oriundus  erat  ablativo  solo  in- 
dicare : 

Verres  Romilia.   (Cic.  Verr.  I,  8). 

h)  Urbium  nominibus  praepositio  additur  in  his  exemplis : 

1)  nihil  a  Troia  adportat.    Pacuv.  318. 

2)  e  Troia  exibant.    Naev.  b.  P.  fr.  6. 

In  Plauti  fabulis  exstant  haec: 

3)  ex  Epheso  navis  advenit.   Bacch.  236. 

4)  ex  Epheso  literas  missi.  389.  561. 

6)  unde  esse  eam  aiunt?   Ex  Samo.   472. 

7)  avexit  ex  Samo.    574. 

8)  ecfertur  praeda  ex  Troia.    1058. 

9)  conspicor  navem  ex  Rhodo.   Merc.  257. 

10)  advenio  ex  Seleucia.    Trin.  845. 

11)  purpuram  ex  Sarra  tibi  adtuli.    Truc.  II,  6,  58. 

12)  ab  Acherunte  veniam.   Amph.  1078. 

13)  quo  die  Orcus  ab  Acherunte  mortuos  amiserit.  Poen.I, 
2,  134  quamquam  dubium  est,  num  liceat  nomen  Acheruns 
hoc  loco  enumerare. 

14)  longe  ab  Athenis.   Persa  151. 

15)  a  Magalibus  periere.   Poen.  pr.  86. 

16)  ex  Anactorio  commigravit.   Poen.  pr.  93. 

17)  ex  Carysto  advenit.   Pseud.  737. 

18)  ex  Sicyone  huc  pervenisti  1174. 

19)  ex  Seleucia  veniat.   Trin.  771. — 

In  Xei'enti  fabulis: 

20)  ex  Andro  commigravit.   Andr.  70. 

21)  abreptam  e  Sunio.    Eun.  115. 

22)  est  e  Corintho  hic  advena  anus.   Haut.  96. 

Reperiuntur  igitur  terrarum  nomina: 
I.    Cum  verbis  movendi,  eundi,  aliis  coniuncta 

a)  sine  praepositionibus 6 

b)  cum  praepositionibus 15 

II.     Cum  verbis  originis: 

a)  sine  praepositionibus nullum 

b)  cum  praepositionibus 4 

Urbium  nominum  exempla: 
I.    Cum  verbis  movendi  etc.  coniuncta 

a)  sine  praepositionibus 23 

b)  cum  praepositionibus 19 

II.     Cum  verbis  originis: 

a)  sine  praepositionibus 8 

b)  cum  praepositionibus 3 

Attamen  quae  ablativo  vis  insit,  saepius  dubitari  potest, 
quam  ad  rem  demonstrandam  haec  exempla  affero:  adduxi 
ancillas  ex  Suria  (I,  b,  13  cf.  II,  b,  7),  ex  Epheso  navis  ad- 
venit  (II,  b,  3),  ubi  utrumque  ablativi  genus  locum  habet.  — 
Constat  autem  illam  regulam,  qua  postea  terrarum  nomina 

tenebantur,  priore  iam  tempore  usurpari  coeptam  esse,  urbium 
vero  nomina  nullo  intercedente  discrimine  modo  sola,  modo 
cum  praepositione  coniuncta  poni. 

Ablativus,  quo  versari  aliquid  in  aliquo  loco  signifieatur. 

Postquam  de  ea  ablativi  vi,  quae  huic  casui  quasi  in- 
nata  est,  disputavimus,  transimus  ad  secundum  usum  eumque 
in  lingua  latina  certe  antiquissimum,  quo  ablativus  eum  locum 
significat,  in  quo  aliquid  est  sive  versatur.  Quaeritur  autem, 
utrum  latini  homines  hunc  usum  primi  constituerint ,  an  ab 
italica  illa  communi  dialectorum  matre,  quippe  quae  omnes 
octo  casus  possederit,  adepti  sint.  Qua  de  re  nunquam  quae- 
situm  est,  quod  homines  docti,  semper  a  Ciceronianae  aetatis 
dicendi  ratione  profecti,  hunc  usum  in  prisca  latinitate  atque 
dialectis  eundem  fuisse  pro  certo  habebant.  Ac  primum  qui- 
dem  de  dialectis  disputabimus,  in  quibus  cum  locativus  in- 
veniatur  ab  ablativo  forma  distinctus,  veri  simile  est  usum 
quoque  magis  indogermanico  sive  primigenio  respondere, 
quam  qui  in  lingua  latina  exstat. 

I.    Lingua  umbrica. 

Aufrechtus  et  Kirchhoffius,  Brealus,  Buechelerus  in  non- 
nullis  locis  ablativum  locativi  loco  positum  esse  putaverunt, 
quin  etiam  Buechelerus  in  eiusmodi  exemplis  d  litterae  abla- 
tivi  propriae  reliquias  quasdam  inveniri  sibi  persuasit,  id 
quod  non  pi-obandum  esse  supra  demonstrasse  nobis  vi- 
demur. 

1)  serse  pirsi  sesust  —  erse  (sede  qua  steterit  —  ea) 
tab.  VI  a.  5;  quae  formae  locativi  sunt. 

2)  persfiimu  puse  sorsu  VI,  b,  37,  quod  Brealus  verlit 
uti  in  fercto,  Buechelerus  vero  certe  rectius  interpretatur 
precator  ut  porcilia. 

3)  tremnu  serse  ehveltu  VI,  a,  2  Buechelerus,  cuius  sen- 
tentia  a  Breali  interpretatione  non  multum  differt,  hoc  sic 
convertit:  in  tabernaculo  sedens  iubeto,  Conferri  potest  si- 
milis  enuntiatio  tremnu  serse  combijiatu  (in  tabernaculo  se- 

dens  auspicator)  VI,  a,  16.  Inquiramus  autem  in  aliquot 
alios  locos,  quomodo  se  habeant.  In  tab.  VI,  b,  51  combi- 
fiatu  vapeje  avieclu  (auspicator  ad  (in)  vapides  avieculos^ 
Vides  hoc  opus  locum  quendam  versus  fieri.  Eadem  dicendi 
ratio  apparet:  tra  Sahta  kupifiaia  (trans  Sahtam  auspicator) 
I,  b,  35;  vapejem  avieklufe  kupifiaia  I,  b,  14.  Quid,  nonne 
est  veri  simile  nostro  loco  sedem  nominari,  ex  qua  quis  auspi- 
cari  debeat,  ut  sic  convertamus :  a  tabernaculo,  sedens,  auspi- 
cator  sive  ab  aedificata  sede  auspicator]  quod  verbis  atque 
sensui  non  repugnat. 

4)  erahunt  vea  etutu  (eadem  via  eunto,  Buech.),  I,  b,  23; 
eundem  sensum  verbis  erafont  via  etutu  contineri  apparet, 
quare  Breali  interpretatio  easdem  vias  eunto  placet  fortasse 
nonnullis  putantibus  ex  formis  quae  sunt  eraf-ont  veaf  con- 
sonantem  /  excidisse ;  quae  opinio  confirmatur  eo,  quod  ont, 
hont  ab  verbo  huntak  vix  disiungi  potest.  Nec  placet  Bueche- 
leri  sententia  ont,  hont  ex  font  (era  —  font)  ortum  esse,  quia 
initio  quidem  vocis  umbricae  consonantes  deleri  non  solent. 
Ceterum  etiamsi  illos  casus  ablativos  esse  statueremus,  ea 
re  nequaquam  probaretur  ablativum  ab  Umbris  locativi  loco 
positum  esse.  Potuit  enim  hic  ablativus  ex  eo  instrumentalis 
casus  usu  fluere,  quo  spatium,  quocum  quid  cohaeret,  sive 
viam,  qua  quis  proficiscitur,  significat  (ut  iugis  Octogesam 
perveniret,  Caes.). 

Non  magis  iis  verbis  quae  tab.  I,  b,  48  legimus  erihunt 
tuderus  (in  iisdem  finibus)  sententia  mea  refellitur,  quoniam 
ablativus  pluralis  numeri  ex  ablativo  et  locativo  confluxit. 

Fortasse  mihi  aliquis  obiiciet  co  {kum)  praepositionem,  ab 
Umbris  substantivo  quocum  cohaeret  semper  postpositam  et  ea 
fere  potestate  quam  habet  latinum  ad  praeditam,  non  tantum 
cum  pluralis  sed  etiam  cum  singularis  numeri  ablativis  con- 
iungi  in  his  exemplis  destruco  persi  (ad  dexteram  postem), 
vukukum  Juviu  (ad  aedem  lovium).  Sed  intellegitur  hic  usus 
ex  praepositionis  kum  (co)  natura,  quippe  quae  significet  prope 
ad  atque  similiter  adhibeatur  ac  nesimei  (proxime)  i.  e.  cum 
ablativo  nesimei  asa  deveia  (proxume  ab  ara  dev.)  VI,  a,  9, 

seciindum  eum  usum,  qui  est  in  lingua  latina  notissimus  (prope 
a  Sicilia,  Cic). 

II.    Lingua  osca. 

1)  ekuk  ammamid  eituns  {hoc  amhitu  eunt,  aut  eant) 
XXXVII  End.,  quam  interpretationem  Mommsenus  ipse  non 
certam  protulit;  ex  Buecheleri  quoque  sententia  eituns  alio 
modo  convertendum  est;  fortasse  hic  ablativus  eodem  modo 
explicandus  est,  quo  erakunt  vea  de  quo  vidimus  pag.  405. 

2)  a?nnu(l  puf  (in  circuitu  quo,  End.)  Cipp.  Abell.  17 ; 
melius  interpretatur  Mommsenus  ex  causa  aliqua-^  Enderisi 
enim  sententiam  falsam  esse  demonstratur  verbis  cadeis  am- 
nud  (tab.  Bant.  6),  quod  hic  ipse  yetiti  causa  explicat. 

3)  ekak  nonnunquam  adverbio  hic  convertitur,  ut  ekak 
atque  ekik  (locat.j  eiusdem  potestatis  esse  videantur  (End.  XI). 
pastata  ekuk  upsan  dedet  Mommsenus  recte  interpretatur  por- 
ticum  hanc  faciendam  dedit,  Si  Enderisius  hic  scribit,  sine 
dubio  errat. 

XVI,  5  triibum  ekak  upsannam  dedet.  X,  2  ekak  viam 
terem(nat)ten8  (hanc  (End. :  hic)  viam  terminaverunt).  XXVI,  1 
[e]kak  ups[annam  de]ded.  —  Ubique  ekak  vocula  hanc  ex- 
plicari  licet  multo  aptius  quam  hic,  Nam  consonantem  m 
saepius  decidisse  exemplo  esse  potest  X,  5  via  pumpiiana 
(viam  pompeianam). 

Aliis  locis  magis  fortasse  placeat  eiusdem  vocis  inter- 
pretatio:  hdc  scil.  eitnivad  (cf.  Lll,  Mo.  4),  ut  conveniat  cum 
eisak  eiffurad  (ea  pecunia),  quod  non  minime  eo  confirmatur, 
quod  ekak  plerumque  cum  upsan  coniunctum  exstat  (vid. 
End.  XI). 

4)  ekhad  nihil  demonstrat,  quod  lapis,  in  quo  haec  in- 
scriptio  legitur,  laesus  est. 

5)  iak  {XXVIII)  iace  {XXIX)  non  aliter  atque  ekak 
intellegitur. 

6)  svae  pod  tab.  Bant.  24,  cuius  interpretatio ,  quam 
Enderisius  auctore  Mommseno  aflfert,  valde  dubia  est,  quia 
aliquando  hoc  loco  minime  requiritur;  fortasse  verbji  illa 
potius  cum  latino  quod  si  comparanda  sunt. 

7)  pifkkapfd  C.  A.  52 ;  t.  Bant.  8 :  pocapid,  quod  Momm- 
«enus  graeco  TtoTi  comparat;  sententia  Enderisi,  ex  qua  hoc 
verbum  factum  est  ex  pod-ka-pid,  nullam  habet  vim. 

8)  [p]itllad  viff  uruvif  ist  C.  A.  56  non  est,  cur  non  a 
qua  via  convertas. 

Summi  vero  momenti  sunt  exempla  haec. 

9)  slaaijfd  pud  fst  C.  A.  12;  de  verbo  slaagid  G.  Curtius 
in  annalibus  antiquitatis  studiorum  1847  pag.  493  sic  iudicat: 
„so  viel  scheint  festzustehen,  dass  das  Wort  eine  Ortsangabe 
enthalt,  also  der  Ablativ  in  dieser  Declination  fur  den  Locativ 
steht. "  Rectissime  quidem  huic  verbo,  cuius  etymologia  non 
plane  nota  est,  localem  vim  inesse  intellexit,  sed  quid  sibi 
velit  illud  slaagid,  fortasse  nunquam  elucebit;  a  Mommseno, 
quem  omnes  alii  sequuntur,  sic  explicatur:  loco  quod  est-, 
quem  cum  non  fugeret  in  ablativo  magnam  difficultatem  in- 
esse,  praepositionem  en  ante  slaagid  excidisse  putavit.  Sed  ne 
sic  quidem  de  sententia  loci  satis  constat,  ac  parum  verisimile 
est  in  eadem  lingua  locativum  et  en  cum  ablativo  in  usu  fuisse. 

10)  ekfk  sakaraklfffn  Biivaiajiftd  aikdafed.  End.  XXIV. 
Mo.  U.  I.  D.  172. 

Translationem  Boviaifi  Mommsenus  nonnullis,  quae  affert, 
exemplis  (decurio  Nola,  Ilvir  Venafro)  defendere  conatur, 
sed  aliud  est  decurio  Nola  aliud  hic  Boviano  (i.  e.  Boviani); 
nam  sakaraklfttn  Bftvaianfid  (sacellum  Boviani)  hoc  loco  nuUo 
modo  intellegitur,  quoniam  genetivus  exspectatur,  praesertim 
cum  ekik,  quod  antecedit,  nihil  nisi  Boviani  esse  possit.  Num 
ekik  .  .  Bfivaianifd  (hic  Boviani)  coniungendum  sit,  quod  qui- 
dem  plane  refelli  nullo  modo  potest,  mihi  dubium  videtur 
esse  similes  enuntiationes  comparanti  has:  mitfjiikef  tej^ei  {in 
iej^j^a  comjjtftni)  C.  A.  19,  Fj^entrei,  cf.  pag.  400).  —  Itaque 
hunc  locum  sic  intellego :  meddix  tuticus  .  .  .  Boviano,  quae 
sententia  exemplis,  quae  Mommsenus  affert,  adiuvatur.  Con- 
cedendum  quidem  est  verborum  ordinem,  hac  sententia  pro- 
bata,  esse  mirum,  sed  ille  verbo  sakarakliim  semper  distur- 
batur. 

Quae  cum  ita  sint,  demonstrasse  mihi  videor  in  lingua 

umbrica  nullum,  in  osca  fortasse  aliquot  exempla  exstare, 
ubi  ablativus  nudus  locativi  vim  habeat. 

Dixerit  fortasse  quispiam  senteutiam  meam  falsam  esse, 
quia  non  4-aro  ablativus  cum  praepositione  coniunctus  ver- 
sari  aliquid  aliquo  loco  significet.    Huius  rei  exempla  sunt: 

1)  op  toittad  (coram  populo)  t.  B.  14.  iip  eisud  sakara- 
klud  (apud  illud  sacellumj  C.  A.  13. 

2j  pru  meddixud  fpro  magistratu)  tab.  Agn.   13. 
pru  medicatud  t.  A.  23. 

3)  post  exac  A.  B.  8,  23  (posthac).  piist  feiluiis  C.  A.  45 
(post  ficos). 

Multum  autem  interest  inter  casum  aliquem  nude  posi- 
tum  eumque,  qui  cum  praepositione  coniungitur.  Nam  prae- 
positionum  qualis  sensus  primus  fuerit,  nescimus.  Nonne 
latinus  usus,  secundum  quem  proxume  ah  urbe  et  proaunne 
ad  urbem  dicere  licet,  luce  clarius  demonstrat  eandem  sen- 
tentiam  diversis  praepositionibus  adhibitis  proferri  posse?  ad 
urbem  si  dicitur,  potest  hoc  haud  dubie  germanice  verti  bei 
der  Stadt  —  apud  forum,  ud  forum  idem  est  quod  in  foro, 
attamen  non  est  qui  dicat,  accusativum  solum  locativi  sen- 
sum  usquam  accepisse.  Hanc  in  rem  si  accuratius  inquiri- 
mus,  apparet  eorum  verborum,  quae  sunt  ager  ad  urbem, 
sensum  primigenium  fuisse  der  Acker,  der  sich  bis  zur  Stadt 
hinsieht\  nesimei  asa  deieia  (nahe  beim  Altar)  7iahe  iwm  Altar 
aus  gerechnet. 

Quare  sententiam  profero,  quam  veram  esse  imprimis 
Georgius  Curtius,  magister  benevolentissimus,  in  colloquio 
mihi  persuasit.  Non  modo  ablativus  (sive  locativus)  pluralis 
effecit,  ut  etiam  ablativus  singularis  in  lingua  latina  locativi 
loco  usurparetur,  quorum  utriusque  casus  formae  priore  qui- 
dem  tempore  differebant,  sed  etiam  praepositionibus  additis 
ablativi  vis  debilitata  quodammodo  atque  minuta  est,  ut 
postremo,  postquam  formae  quoque  confluxerunt,  ablativus  et 
locativus  fere  plane  commisceri  possent  (Curtius,  Erlaute- 
rungen^  pag.  176).  Itaque  fortasse  factum  est,  ut  in  osca  quo- 
que  lingua  aliquoties  ablativus  locativi  munere  fungeretur.    * 

III.  Lingua  latina. 
Id  quod  supra  demonstrasse  nobis  videmur,  latinae  quo- 
que  linguae  usu  confirmatur;  etsi  enim  iam  antiquissimis 
temporibus  ablativus  locativi  loco  usurpatus  sit,  tamen  hic 
usus  illo  quidem  tempore  rarus  est.  Perscrutantibus  nobis 
aliquot  Plauti  et  Terenti  fabulas  hoc  miro  fere  modo  com- 
probatur.  In  Plauti  Trinummo  semel  tantum  ablativus  pro 
locativo  positus  est:  v.  484  „Cena  hac  annonast  sine  sacris 
y  hereditas";    nam   verbum    rure    166    quod    codices    habent 

(Nonius:  ruri)  nullius  est  momenti.  In  Mostellaria  autem 
fabula  huiiis  ablativi  nullum  exemplum  exstat,  quia  versus 
1063:  foris  concrepuit  proxuma  vicinia  eodem  modo  inter- 
pretandus  est  quo  Mil.  1377  hinc  sonitum  fecerunt  fores, 
In  utraque  autem  fabula  circiter  triginta  ablativi  cum  prae- 
positione  coniuncti  sunt  ea  potestate,  de  qua  agitur,  praediti. 
In  Terenti  fabulas  idem  cadit. 

Transeo  ad  locativi  similem  usum  ablativi  nudi. 
fl)  ubi  habet?  urbe  agrone?   Accius  537., 
novem  hiemes  saxo  stratus  pertuli.  557. 
conclamitare  tota  urbe.    Pl.  Merc.  57. 
J  suon'  quicque  loco  est.    Most.  254. 

capite  sistebant  cadi.    Mil.  851. 

utero  haeret  meo.   Stich.  170,  cf.  adhaesit  ad  infimum 
ventrem.  236. 

qua  via  te  captent  eadem  ipsos  cepi.    Ter.  Hec.  73. 

Dardaniis  campis.    Ennius  ann.  359. 

plenis  semitis  qui  advorsum  eunt.    Pl.  Merc.  114. 

omnes  festinant  intus  totis  aedibus.  Casin.  IV,  1,  5. 
b)  Cum  ablativi  cum  praepositionibus  coniuncti  usus 
multo  frequentior  sit  atque  per  totam  latinitatem  reperiatur, 
pauca  modo  exempla  adferam. 

sunt  in  bello.    Enn.  tr.  379  (cf.  domi  duellique  duel- 
>  latores  optumi.   PI.  Capt.  68). 

te  in  terra  vivere.  Mil.56.  (strata  terrae  lavere  lacrumis 
vestem.    Enn.  ann.  370.  terrae  odium  ambulat.   Bacch.  820.) 

in  nostrast  domo  thensaurus.  Pseud.  84.    (meae  domi 
te  accipiam.   Mil.  739.) 

in  germani  fratris  loco.    Ter.  Andr.  292. 

in  totis  aedibus  tenebrae  sunt.    Poen.  IV,  2,  12. 
Hic  notandum  est  verbum  ilico,  quod  ex  in  loco  ortum 
esse  recte  statuitur;    atque  sensu    locali  invenitur:    manete 
ilico.    Caec.  Stat.  118.   Bacch.  1140. 

Quo  ablativi  usu  perlustrato  occasio  oblata  videtur  esse 
sententiae  quam  nuper  Maximilianus  Muellerus  (Fleck.  Jahrb. 
f.  Philol.  1875  pag.  689;  cf.  Bergk,  Beitr.  I,  10)  de  ablativi 
d  protulit,   examinandae.   —  Dictione  enim  tali,   qualis  est 
in  altod  marid,  ille  unquam  Romanos  usos  esse  negat,  quia 
d  ei  tantum  ablativo  conveniat,  qui  proficisci  ab  aliquo  loco 
significet  {ah  altod  marid),   Et  hoc  quidem  constat  columnam 
rostratam,  ubi  plures  huiusmodi  formae  leguntur,  argumento 
non  esse;  nam  Claudio  imperatore  ille  titulus  denuo  scriptus 
est,  quo  tempore  vel  doctissimi  homines,  in  quorum  numero 
Quintilianus  (I,  7,  11)  est,  ignorabant,  illud  d  quid  sibi  vellet, 
immo  hanc  consonautem  ex  scriptorum  licentia  additam  esse 
putabant.     Pariter  autem  Muellerus  illud  senatus  consultum 
de  Bacchanalibus ,  ubi  in  ablativi  exeraplis  omnibus  d  scri- 
bitur  {in  oquoltod)^  repudiat,   sermonem  huius  tabulae  non 
populi  Romani,  sed  scribarum  esse  ratus,  quod  quidem  verba 
in  agro  Teurano  in  fine  posita  demonstrarent.   Verum  etiamsi 
illum  sermonem,   quo  scribae  usi  sunt,  antiquiorem,  ut  ita 
dicam,  Kanzleistil  fuisse  concedimus,  tamen  unde  illi  homines 
hauserint,  quaeritur?   certe  enim  antiquis  scriptis  et  monu- 
mentis  quae  sequerentur  usi  sunt,   atque  scribae  plerumque 
antiquas  et  obsoletas  formas  retinent,  non  novas  sibi  fingunt. 
Quare  Muellerus  in  hac  re  pervestiganda  rectam  viam 
non  ingredi  mihi  videtur.     Ablativum  enim   locativi  munere 
fungi  non  minime  eo  efficiebatur,  quod  nonnullae  casuum 
formae  in  unum  confluxerant  (cf.  pag.  392.  408);  in  primae 
autem   et  secundae,   quae  vocantur  declinationis  nominibus 
praeterea  aliae  fuerunt  causae,  in  quibus  ceterarum  declina- 
tionum  analogia  non  minima  fuit.     Nam   postquam   variae 

praepositiones  cum  casibus  coniunctae  in  usum  venerunt,  ipsa 
casuum  natura  ea  re  quodammodo  immutata  est.  Dudum 
dicebant  Romani  in  regione,  in  mari,  quae  formae  initio  loca- 
tivi  fuerunt,  deinde  tamquam  ablativi  sentiebantur,  quia  forma 
ablativi  in  illa  declinatione  a  locativo  fere  diversa  non  erat. 
Ita  factum  est,  ut  ex  horum  exemplorum  analogia  etiam  in 
oppido  dicerent.  Multum  praeterea  valuit  elocutionum  con- 
trariarum  analogia,  ita  ut  cum  dudum  a  regione  et  in  regione 
dixissent,  postea  ad  illud,  quod  est  ex  oppido,  e  villa,  accederet 
in  oppido,  in  villa.  —  Quae  sententia  luculenter  confirmatur 
linguae  arcadicae  atque  cypriae  usu,  ubi  praepositiones  aTtv 
et  eg  (s^)  ex  analogia  praepositionis  Iv  (h)  cum  dativo  con- 
iunguntur:  ccTtv  ra  av  —  yivt]TOL  (Cauer,  del.  117,  5);  ccTtv 
ra  La  (118,  8),  ig  xol  SQyoi  (117,  52).  —  iog  rot  ^oIt^o) 
(del.  118,  5). 

Sed  illo  tempore,  quo  in  lingua  latina  ablativus  locativi 
vim  habebat,  si  d  abhitivi  exstabat  —  id  quod  dubium  non 
est  —  etiam  ablativus  suffixo  r/ praeditus  hac  vi  poni  potuit; 
an  putabis  unum  quemque  hominem  latinum  considerasse,' 
utrum  ablativum  locativi  sensu  usurparet  necne?  Immo 
ex  analogia  ablativorum  in  ??iari,  in  regiojie  etiam  in  oquol- 
tod  formabatur,  et  deinde  in  marid-,  haud  dubie  tertiae  de- 
clinationis  nominibus  multo  rarius  illud  d  suffixum  invenitur, 
quod  prius  amissum  esse  videtur  quam  ceterarum  declina- 
tionum.  —  Idcirco  Ritschelius  certe  ingeniose  istud  d  Plauto 
hiatus  tollendi  causa  tribuit,  quippe  quae  littera  Plauti  aetate 
in  monumentis  scriberetur.  —  Aliud  exemplum  invenitur  in 
ephem.  ep.  1874  p.  205:  in  hoce  loucarid. 

Ablativl  ustts  temporalis. 

In  lingua  italica  sic  ut  in  indogermanica  non  locum 
tantum  sed  etiam  temporis  spatium,  quo  quid  factum  est, 
casu  locativo  significatum  esse  negari  non  potest;  atque 
huius  casus,  qui  mox  cum  ablativo  confluxit,  multae  adhuc 
reliquiae  supersunt,  quas  enumerare  longum  est.  Itaque  non- 
nulla  tantum  exempla,  ut  hanc  rem  comprobemus,  proferamus. 

vesperi,  vespere,  lemperi,  tempore,  heri,  liici  (vide  ex- 
empla  quae  Corssenus,  Aussprache  I,  775,  atque  Lorentzius 
in  edit.  Mostellariae  v.  534  collegerunt),  ?na?ii,  mane  (Curtius, 
Grundz.4  p,  329).  Exempla  meri  ablativi  temporalis  aflferan- 
tur  haec: 

a)  Solet  parere  decimo  mense.  Caec.  St.  14. 

nocte  caeca  caelum  e  conspectu  abstulit.    Accius  32. 
me  decies  die  uno  saepe  extrudit  aedibus.  Pl.  Aul.  1, 2, 4. 
qui   illanc  stupravit   noctu  Cereris  vigiliis.    Pl.  Aul. 
prol.  36. 

b)  Addita  praepositione  haec  leguntur: 

in  nocte  serena.    Enn.  ann.  388. 
confido  illum  in  his  diebus  me  reconciliassere.  Capt.  164 
(cf.  Brixi  adnot.). 

ter  in  anno.    Bacch.  1127. 

quo  velis  in  tempore  ut  te  exsolvas.  Ter.  Haut.  721. 

ut  tam  in  brevi  spatio  de  me  eiecerit  animum.  Haut.  955. 

Terraram  urbiumque  nomiua. 

Qua  de  re  agentibus  nobis  opus  est  casus  variarum 
declinationum  seiunctim  tractare,  quia  sic  optime  usus  unius- 
cuiusque  formae  proprius  perspicietur.  - 

I.    Terrarum  nomina. 
cf)  Tertiae  declinationis: 

a)  illic  apud  vos  servit  captus  Alide.  Plaut.  Capt.  330; 
hic  Fleckeisenus  praeeunte  Bothio,  quem  etiam  Holtzius  se- 
quitur  (pag.  80),  in  Alide  contra  codicum  auctoritatem  scribit. 

b)  eum  vendidit  in  Alide.  Capt.  9.  24.  541.  544.  587. 
634.  970.  976. 

Accedant  exempla  montis: 

in  Sauracti  habitat.    Cato  orig.  66  (Peter). 
quem  Chiro  in  Pelio  docuit.    Liv.  Andr.  35. 

/5)  I.  atque  H.  Declin. 

a)  Nullum  exemplum  exstat. 

b)  in  Fiscello  caprae  ferae  sunt.  Cato  orig.  p.  1 1  (Jordan). 

Plautus  haec  exempla  reliquit: 

2)  illum  reliqui  in  Cecropia  insula.    Trin.  928. 

3)  Arabiast  in  Ponto.    Trin.  934. 

4j  natus  esse  in  Sicilia.    Men.  409,  1096. 

6)  utinam  in  Sicilia  perbiteres.    Rud.  495. 

7)  elephanto  in  India   praefregisti   brachium.    Mil.  25. 

8)  centum  in  Cilicia  sunt.    Mil.  42. 

9)  centum  in  Cryphiolathronia  sunt.  43. 

10)  faciebat  in  lonia.    Persa  826. 

11)  cepere  urbem  in  Arabia.   Persa  506. 

12)  Quid  in  Cappadocia?   Mil.  52. 

(13)  in  Graecia  hoc  fieri  aio.  Casin.  pr.  71;  qui  prologus 
post  Plauti  mortem  factus  est,  ut  hoc  exemplum  non  magni 
sit  momenti. 

Ennius  praebet: 

14)  in  Sicilia.  pag.  173  (Vahl.).   Euh.  XI,  60. 

15)  in  Creta.   pag.  174.   Euh.  XII,  70. 
16j  in  Creta  et  in  oppido  Cnosso  XII,  72. 

^aecilius:  ^ 

17)  quantum  amantum  est  in  Attica.  inc.  fab.  11. 
Terentius: 

18)  est  in  Asia.   Haut.  181. 

19)  coimus  in  Piraeo.    Eun.  539. 

20)  liqui  in  Aegaeo  freto.    Pacuv.  179. 

21)  in  Parnaso  tripudiantem.    Accius  249. 
y)  Abl.  plur.  exemplum  hoc: 

a)  natus  Argis  ex  patre  Argo.    Plaut.  Amph.  98. 

IL    Urbium  et  insularum  nomina  eorumque 
simillima. 

«)  Tertiae  declinationis  exempla: 

Cum  supra  viderimus  huius  declinationis  ablativum  et 
locativum  inter  se  commixtos  esse,  ut  rure  atque  7^uri  ean- 
dem  vim  praeberent,  nunc  formas  ope  i  aut  e  formatas  enu- 
merabimus. 

a)  1)  ut  Acherunti  clueas  gloria.   PI.  Capt.  685. 

2)  quae  Acberunti  fierent  cruciamenta.    995. 

3)  quantum  Acherunte  est  mortuorum.    Poen.  I,  3,  22. 

4)  neque  hic  neque  Acherunti  sum.   Merc.  606. 

5)  Fuere  Sicyoni  Dionysia.   Cist.  I,  3,  8. 

6)  Sicyoni  necessest  me  esse.    Pseud.  995. 

7)  Adulescens  hic  est  Sicyoni.  Cist.  I,  3,  42. 

8)  hic  ut  Acherunti  ratio  scribitur.    Truc.  IV,  2,  36. 

9)  Carthagini  aio  hoc  fieri.   Casin.  pr.  71. 

10)  11)  Carthagini  sum  natus.    Poen.  V,  2,  78.  96. 

/?)  I.  atque  II.  Decl. 

a)  Duo  exempla  exstant,  in  quibus  ablativus  locativi 
munere  fungi  videtur,  nisi  forte  codicum  auctoritate  neglecta 
locativi  formam  scribere  libet. 

1)  hospes  respondit,  Zacyntho  ficos  fieri  non  malas. 
Merc.  943. 

2)  Mil.  gl.  versus  653  in  codicibus  sic  legitur: 

non  enim  in  Apiilis  non  suviinimula 
quem  versum  Ritschelius  quidem  sanavit,  cum  scribit  Ani- 
mulae\  at  reputanti  tibi  in  Mercatoris  versu  Zacijntho  pro 
Zacynthi  dictum  esse,  quid  sit  cur  non  scribas  non  sum  (vel 
noenum,  praeeunte  Buechelero,  Fleck.  Jahrb.  1863  pag.  774) 
in  Apulis  non  Animula,  non  video. 

3)  Romae  tunicas,  Venafro  palas,  Suessae  et  in  Lucanis 
plostra.  Cato  r.  r.  135;  quo  loco  non  ablativum  pro  locativo 
dictum  esse  facile  iis  verbis,  quae  sequuntur,  perspicitur: 

Albae,  Romae  dolia,  labra;  tegulae  ex  Venafro. 

Quae  verba  sic  explanes  necesse  est :  dolia,  labra,  quae 
Romae  fabricantur,  tegulae,  quae  ex  Venafro  afferuntur  vel 
arcessuntur;  —  quare  etiam  illam  enuntiationem  sic  intelle- 
gimus:  Romae  tunicas,  (e.v)  Venafra  palas]  quod  confirmatur 
sequenti  oratione:  Capuae,  Nolae,  Romae,  Venafri-^  nam 
scriptorem  vocibus  Venafro  et  Venafri  in  eodem  capitulo 
pari  sensu  usum  esse  certe  neges. 

^)  1)  in  Venafro  erat.  Cato  d.  r.  r.  136  (Venafri  No- 
lae,  135). 

2)  in  oppido  Cnosso.   Ennius  Euh.  72. 

In  Plauti  fabulis  exstant  exempla  haec: 

3)  damnum  in  Epidamno  duas.  ,Men.  268. 

4)  ibidem  in  Epidamno  novisti.    380  (bis). 

6)  latro  in  Sparta  fuit.   Poen.  III,  3,  50. 

7)  quam  in  Epidauro  memini  comprimere.  Epid.  IV,  1, 
17.  31. 

9j  mihi  in  Epidauro  primus  pudicitiam  pepulit.    Epid. 
IV,  1,  18. 

10)  ecquem  in  Epidauro  noverim.  Curc.  341. 

11)  in  Epidauro  salutem  dicit.   429. 

Contra:  si  quis  quid  Epidamni  curari  sibi  velit.  Men.  51. 
Epidauri  satam  video  te.   Epid.  V,  1,  29. 

12)  in  Ephesost  carissumus.    Bacch.  309. 

13)  tibi  est  in  Epheso  quid  negoti.   Mil.  441. 

14)  se  sectari  in  Epheso  memorat  mulieres  778. 
Contra:  nullus  est  Ephesi.  Bacch.  336.  1047. 

Ephesi  sum  natus.   Mil.  653. 

15)  illas  emit  in  Anactorio.  Poen.  IV,  2,  74. 
In  Terenti  fabulis: 

16)  alii  in  Andro  audivere.   Andr.  931. 

17)  cum  eius  consuevit  matre  in  Lemno.  Pho.  873. 1004. 
Contra:  Lemni  reddunt  praedia.    Pho.  680. 

Lemni  habuit  aliam.  142. 
mansiones  diutinae  erant  Lemni.    1013. 
19)  in  Imbro  moritur.    Hec.  171. 

y)  Ablativus  pluralis: 

1)  non  falsa  autumare  dictio  Delfis  solet.    Pacuv.  308. 
Naev.  b.  P.  7. 

3)  glaucum  cape  Cumis.  Enn.  pag.  166  (Vahl.). 
Plautus  exempla  praebet  haec: 

4)  licet  hoc  Athenis  nobis.    Stich.  448. 

5)  est  Athenis  quisquam.   Asin.  492.   Bacch.  563.  Most. 
1072.  Rud.  738.  9.  741.  Mil.  451.  Rud.  746. 

13)  omnes  res  gestas  esse  Athenis  autumant.  Men.  8.  Mil. 
gl.  99.  100.  Ru.  1111. 

17)  Quem  me  dices  digniorem  esse  hominem  Athenis 
alterum.  Epid.  III,  4,  70;  I,  1,  24.  In  fab.  Aulularia,  Pseu- 
dulo,  Truculento  quincjuies  ^Athenis"  exstat. 

23)  qui  Syracusis  habet.    Men.  69.  17.  409. 
te  Syracusis  natum  esse.  1097. 

27)  natam  Thebis  videon'  ego  te.  Epid.  V,  1,  29.  Amph.  677. 
1046.  Rud.  746. 

Consideremiis  huius  quaestionis  quae  sit  summa. 
Reperiuntur  1)  terrarum  nominum  exempla; 
a)  ablat.  sing.  III.  decl.,  1  sine  praep. ;  8  cum  praep.  (praeterea  duo 

/?)      »       n  1- II-    n    —  n       »      21  exempla  montis). 

Y)      „     plur.  —    „      1    „        „      — 

2)  Urbium  nominum  exempla: 
a)  abl.sing.III.decl.,  1 1  sinepraep. ;  —  cum  praep. 
/^)    .      .    I.II.   »       2(?)„         „         19 
y}    „    plur.  —     „       30  „        „        — 

Quibus  rebus  expositis  singularis  numeri  ablativum  ipsam 
locativi  vim  non  habuisse  apparet,  aliquot  autem  tertiae  de- 
elinatiouis  nomina,  quorum  formae  locativo  respondeant,  eius 
casus  loco  adhibita  esse,  qua  re  id,  quod  de  ablativi  in  lingua 
italica  atque  latina  vi  disputavimus,  confirmatur.  Tum  id, 
quod  de  ablativi  pluralis  forma  supra  exposuimus,  probatur, 
comparantibus  enim  nobis  ablativi  singularis  decl.  I.  et  II. 
usum  cum  ablativi  pluralis  usu  dubium  non  est,  quin  hic 
locativi  suffixo  formatus  sit. 

III.    Ablativus  qui  terminum  in  quem  signi- 
ficare  videtur. 

Vis  ablativi,  de  qua  nunc  disseremus,  quamquam  a  pro- 
pria  huius  casus  potestate  primitus  diversa  non  fuit,  propterea 
tamen  silentio  praeteriri  non  potest,  quod  ex  nostrae  linguae  * 
usu  aliquot  ablativis  latinis  ea  vis  inesse  videtur,  ut  termi- 
num  qui  dicitur  in  quem  significent.  At  alia  saepe  Romanis, 
alia  nobis  cogitandi  ratio  est.  —  Exempla  haec  sunt; 

non  hac  temere  transiri  potest.   Bacch.  85  (i.  e.  hac 
ria  aut  aff  hac  parte). 

illac  transiit  ad  nos.    Truc.  II,  1,  37. 
sequere  hac  me  ad  forum.   Pseud.  1229. 
si  istac  ibis  .  .  hac  ibo  potius.   Merc.  219. 
ite  hac  ad  cantharum  recta  via.   Ps.  1051. 
iter  hac  habui.   Ter.  Eun.  1065. 

In  eiusmodi  igitur  enuntiatis  hac  vix  aliter  atque  hier- 
hin  interpretere.  Sed  facile  est  intellectu,  quomodo  vis  horum 
adverbiorum  hac,  illac,  quae  ab  eo  quod  est  ex  hac  parte  aut 
hac  via  primitus  diversa  non  fuerunt,  ita  mutari  potuerit,  ut 
postremo  a  vi  dorthin  fere  non  differret.  De  vocibus  qiio^ 
illo,  huc,  illuc  hoc  loco  non  quaeretur,  has  enim  formas  non 
ablativos  sed  dativos  esse  rectissime  ab  Hartungio  atque 
Curtio  intellectum  est,  qui  homines  doctissimi  verba  quo, 
eo  ex  quoi,  eoi  exorta  esse  putant. 

Invenimus  igitur  quaerendo  antiquissima  iinguae  latinae 
aetate,  ex  qua  aliqua  notitia  ad  nos  pervenit,  ablativum 
purum  paene  sic  ut  indogermanicum  adhibitum  esse,  sensim 
autem  praepositionum  maxime  cum  casibus  coniunctarum  ope 
id  effectum  esse,  ut  ablativus  cum  locativo  propter  multarum 
formarum  similitudinem  confunderetur. 


V  1  T  A. 

Maiiiiiiliiiim»  Ferdiiiaudus  Ru^e  iiatus  sum  Berolini  d. 
XI.  iir|it.  III.  a.  b.  8.  LIII  patre  Lud(»vieo,  matre  Maria  e 
^eiite  3laiveriana.  Elementis  j^rimis  instruetus  gymnasium 
Frideriruni  Werderanum,  quod  tum  Bonuellio  duce  florebat, 
aitti.  Ind  iturilatis  testimouium  adeptus  a.  LXXII  lenam 
me  eonttili.  iihi  universiiatis  eivihus  adseriptus  ter  sex  menses 
ifluaii»  iiuiiulovjicis  Naeavi.  Seminarii  arehaeolo^ici  et  socie- 
tai  >  -lammatieae,  eui  Delbrueckius  et  Sieversius  praeerant, 
«ftilali»  ftii:  Keminarii  phijoloiriei  sodalis  fui  extraordinarius, 
»tii*ii5i*adii  V  \.  ell.  Bursiaui,  Cappelleri,  Delbruecki,  Haeekeli, 
Nipperdei.  Sehaet^eri,  A.  Schmidti,  M.  Sehmidti,  Sieversi, 
Wfilteri.  ~  Ber«dinum  reduci  facto  atque  inter  eives  Fr.  G. 
uuiicriijiaijs  recej)t««  llueliuerus,  Kirehhoffius,  Muellcnhoffius 
ai  eierritatitines  suas  aditum  mihi  permiserunt;  ad  scholas 
trr«wi  v\.  cU.  E.  Curti .  Droyseni,  Huebneri,  A.  Kirch- 
biiiii,  Muellenhoffi,  Sieiuthali,  Vahleni,  Weberi,  Zelleri.  — 
A.  LXXVI  Lipsiam  [)rofectus  in  societatibus  suis  Curti,  Rib- 
berki .  /rirnckei  doctrina  fructus  sum;  per  bis  sex  menses 
i»i*b«dis  iulenui  w.  cli.  (i.  Curti,  Lipsi,  Ribbecki,  Zarnckei. 
—  Hk  iriris  omnibus  gratias  ago  quam  maximas. 

